b'\n_START_ARTICLE_\nPedro de la Rosa\n_START_SECTION_\nKarjeros prad\xc5\xbeia\n_START_PARAGRAPH_\nKitaip, nei daugelis Formul\xc4\x97s 1 lenktyninink\xc5\xb3, de la Rosa savo karjer\xc4\x85 prad\xc4\x97jo radijo bangomis kontroliuojam\xc5\xb3 automobili\xc5\xb3 \xc4\x8dempionate. Jis nugal\xc4\x97jo \xc5\xa1iame Europos \xc4\x8dempionate du kartus tarp 1983 ir 1987\xc2\xa0m. B\xc5\xabdamas 17 met\xc5\xb3 jis debiutavo Ispanijos karting\xc5\xb3 \xc4\x8dempionate. 1989\xc2\xa0m. jis debiutavo Formul\xc4\x97s Fiat Uno Ispanijos \xc4\x8dempionate ir i\xc5\xa1 karto tapo \xc4\x8dempionu._NEWLINE_1990\xc2\xa0m. ispanas debiutavo Ispanijos Formula Ford 1600 var\xc5\xbeybose ir v\xc4\x97l tapo \xc4\x8dempionu i\xc5\xa1 pirmo karto. Dar du podiumus per \xc5\xa1e\xc5\xa1erias lenktynes jis peln\xc4\x97 Did\xc5\xbeiosios Britanijos Formula Renault 1600 \xc4\x8dempionate. 1991\xc2\xa0m. de la Rosa liko ketvirtas Ispanijos Formula Renault \xc4\x8dempionate, o kitais metais nugal\xc4\x97jo Europos ir Britanijos Formula Renault var\xc5\xbeybose. Po dvej\xc5\xb3 met\xc5\xb3 pertraukos jis v\xc4\x97l gr\xc4\xaf\xc5\xbeo \xc4\xaf \xc4\xafvairi\xc5\xb3 \xc5\xa1ali\xc5\xb3 Formul\xc4\x97s lenktynes. 1997\xc2\xa0m. jis tapo Formula Nippon F3000 nugal\xc4\x97toju.\n_START_SECTION_\nFormul\xc4\x97 1\n_START_PARAGRAPH_\n1998 m. ispanas debiutavo Formul\xc4\x97je 1 kaip Jordan ekipos pilotas bandytojas. Kitus du sezonus jis jau dalyvavo lenktyn\xc4\x97se su Arrows ekipa, su kuria nesugeb\xc4\x97jo parodyti geresni\xc5\xb3 rezultat\xc5\xb3. Pirm\xc4\x85j\xc4\xaf savo ta\xc5\xa1k\xc4\x85 jis peln\xc4\x97 pirmose savo karjeros lenktyn\xc4\x97se Australijoje._NEWLINE_2001 ir 2002 m. sezonus ispanas praleido naujoje Jaguar ekipoje, ta\xc4\x8diau jos automobiliai nebuvo paj\xc4\x97g\xc5\xabs kovoti d\xc4\x97l ta\xc5\xa1k\xc5\xb3._NEWLINE_Nuo 2003 m. jis dirba McLaren ekipoje pilotu bandytoju. 2005 m. susi\xc5\xbeeidus Juanui Pablo Montoyai ispanas debiutavo lenktyn\xc4\x97se ir i\xc5\xa1 karto peln\xc4\x97 penkt\xc4\x85j\xc4\x85 viet\xc4\x85 bei nuva\xc5\xbeiavo grei\xc4\x8diausi\xc4\x85 rat\xc4\x85. 2006 m. sezono viduryje J. P. Montoya prane\xc5\xa1\xc4\x97, kad pasitraukia i\xc5\xa1 Formul\xc4\x97s 1 \xc4\xaf NASCAR. Po to ekipa nusprend\xc4\x97, kad kolumbie\xc4\x8dio viet\xc4\x85 likusiam sezonui ekipoje u\xc5\xbeims de la Rosa. \xc5\xa0iuo laikotarpiu ispanas u\xc5\xbe\xc4\x97m\xc4\x97 iki \xc5\xa1iol geriausi\xc4\x85 savo karjeroje viet\xc4\x85\xc2\xa0\xe2\x80\x93 Vengrijos GP jis fini\xc5\xa1avo antras. Per a\xc5\xa1tuonias lenktynes de la Rosa peln\xc4\x97 19 ta\xc5\xa1k\xc5\xb3._NEWLINE_Kituose sezonuose ispanas v\xc4\x97l gr\xc4\xaf\xc5\xbeo \xc4\xaf piloto bandytojo viet\xc4\x85._NEWLINE_2010\xc2\xa0m. sausio 19 d. pasira\xc5\xa1\xc4\x97 sutart\xc4\xaf su Sauber komanda. 2010\xc2\xa0m. rugs\xc4\x97jo 23 d. tapo Pirelli kompanijos bandytoju._NEWLINE_2011 m. su Sauber ekipa ispanas dalyvavo tik vieneriose lenktyn\xc4\x97se Kanadoje._NEWLINE_2012 m. sezon\xc4\x85 de la Rosa atstovavo savo \xc5\xa1alies HRT ekipai. \xc5\xa0iai ekipai pasitraukus i\xc5\xa1 Formul\xc4\x97s 1 lenktyni\xc5\xb3 po \xc5\xa1io sezono, ispanas taip pat liko be vairuotojo vietos._NEWLINE_2013\xc2\xa0m. sausio 16 d. de la Rosa buvo paskirtas Ferrari ekipos bandytojas.'